《饮朱叔祥虹山草堂赋赠》
明代·张应申

饮君虹山堂，为君赋新诗。虹山倚城雉，云木遥蔽亏。

堂构共閒邃，曲径何逶迤。窥轩俯列壑，委砌滋轻荑。

兰葩无虚鲜，黄鸟逝相追。美人抚鸣琴，四座含酸悲。

讵意弹者心，能令听者思。贱子谢先晨，慷慨前致辞。

勿竞桃李荣，而遗松桂姿。坎坷何足叹，丘壑良自怡。

作者简介：张应申，字维贞。东莞人。明神宗万历二十五年（一五九七）举人。有《二酉山房草》。清温汝能《粤东诗海》卷四二有传。